《大礼庆成》
宋代·宋祁

上帝怀明德，圆坛展盛仪。
南城七里路，三岁一郊时。
豫动森华盖，乾行俪绛螭。
山河对旒冕，辰象倚旍旗。
乐祏前增谧，皇灵下告慈，
密都俄奠玉，清庙遍尝粢。
田烛纷先置，轩营肃左移。
礼行忘景晏，恩厚觉寒迟。
紫宙天鸿洞，宾柴燎陆离。
合祛联祭秸，妥侑判纯牺。
腏食千华炬，陪祠万翠緌。
开天浮协气，亘海受洪釐。
爱日兼祥至，随风与令驰。
群心乐更始，徽册贶颛辞。
尧舜文章焕，渊云颂叹疲。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。